

 **REPUBLIKA HRVATSKA**

 **VARAŽDINSKA ŽUPANIJA**

 **OPĆINA VINICA**

 **Općinsko vijeće**

Klasa:003-05/21-01/03

 Urbroj:2186/011-01-21-1

 Vinica, 05.veljače 2021.

Na temelju članka 35. Zakona o lokalnoj i područnoj (regionalnoj) samoupravi ("Narodne novine", br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19. i 144/20.) i članka 30. Statuta Općine Vinica ("Službeni vjesnik Varaždinske županije“ broj 27/09., 45/09., 11/13., 60/13. i 15/18.), Općinsko vijeće Općine Vinica na sjednici održanoj 05. veljače 2021. donijelo je

#  IZMJENE I DOPUNE STATUTA OPĆINE VINICA

Članak 1.

Članak 18. Statuta Općine Vinica („Službeni vjesnik Varaždinske županije“ broj 30/20.) mijenja se i glasi :

*„Građani mogu neposredno sudjelovati u odlučivanju o lokalnim poslovima putem referenduma i zbora građana, u skladu sa zakonom i ovim Statutom.“*

Članak 2.

Članak 19. mijenja se i glasi:

*„Referendum se može raspisati radi odlučivanja o prijedlogu za promjenu Statuta, o prijedlogu općeg akta ili drugog pitanja iz djelokruga Općinskog vijeća kao i o drugim pitanjima određenim zakonom i ovim Statutom.*

*Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.*

*Na odluke donesene u svezi s referendumom i na referendumu primjenjuju se odredbe članaka od 79. do 82. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12. i 19/13. – pročišćeni tekst, 137/15, 123/17, 98/19. i 144/20) (u daljnjem tekstu: Zakon).*

*Na temelju odredaba zakona i statuta jedinica lokalne samouprave raspisivanje referendum može predložiti najmanje jedna trećina članova Općinskog vijeća, općinski načelnik, 20 % ukupnog broja birača u jedinici za koju se traži raspisivanje referenduma te većina vijeća mjesnih odbora na području općine.*

 *Ako je raspisivanje referenduma predložila najmanje jedna trećina članova općinskog vijeća odnosno ako je raspisivanje referenduma predložio općinski načelnik te ako je raspisivanje predložila većina vijeća mjesnih odbora, općinsko vijeće dužno se izjasniti o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova općinskog vijeća.“*

Članak 3.

Članak 21. mijenja se i glasi :

*„Ako je raspisivanje referenduma predložilo 20 % od ukupnog broja birača u jedinici, predsjednik općinskog vijeća dužan je u roku od 30 dana od dana zaprimanja prijedloga, dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu koje će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u općini i je li referendumsko pitanje sukladno odredbama Zakona te odluku o utvrđenom dostaviti Općinskom vijeću.“*

 *Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, općinsko će vijeće raspisati referendum u roku od 30 dana od dana zaprimanja odluke. Protiv odluke tijela državne uprave kojom je utvrđeno da prijedlog nije ispravan nije dozvoljena žalba već se može pokrenuti upravni spor pred Visokim upravnim sudom Republike Hrvatske.*

*Općinsko vijeće može raspisati savjetodavni referendum o pitanjima iz svog djelokruga.“*

Članak 4.

Članak 23. mijenja se i glasi :

 *„Pravo glasovanja na referendumu imaju građani koji imaju prebivalište na području općine i upisani su u popis birača.*

*Odluka donijeta na referendumu obvezatna je za općinsko vijeće dok odluka donijeta na savjetodavnom referendumu nije obvezatna. „*

Članak 5.

Članak 24. mijenja se i glasi:

*“Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine te raspravljanja o potrebama i interesima građana od lokalnog značenja, u skladu sa zakonom i ovim Statutom.*

*Zborove građana saziva vijeće mjesnog odbora u skladu sa ovim Statutom.*

*Zborovi građana sazivaju se za cijelo područje ili za dio područja mjesnog odbora koji čini zasebnu cjelinu.”*

Članak 6.

Članak 25. mijenja se i glasi:

*“Zborove građana može sazvati i Općinsko vijeće te općinski načelnik radi raspravljanja i izjašnjavanja građana o pitanjima od značenja za Općinu.*

*Kada zborove građana saziva Općinsko vijeće ili općinski načelnik, zborovi građana sazivaju se za cijelo područje ili za dio područja Općine, pojedina naselja ili dijelove naselja na području Općine, a mogu se sazvati i za cijelo područje ili za dio područja mjesnog odbora koji čini zasebnu cjelinu.*

*Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.*

*Mišljenje dobiveno od zbora građana obvezatno je za mjesni odbor, a savjetodavno za Općinsko vijeće i općinskog načelnika.*

*Način sazivanja, rada i odlučivanja na zboru građana uređuje se općim aktom Općine u skladu sa zakonom i ovim Statutom.”.*

Članak 7.

Članak 26. mijenja se i glasi:

*“Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz* *samoupravnog djelokruga Općine od lokalnog značenja, u skladu sa zakonom i ovim Statutom.*

*O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u Općini te dati odgovor podnositeljima najkasnije u roku od tri mjeseca od zaprimanja prijedloga.*

*Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.*

*Način podnošenja prijedloga i peticija, odlučivanja o njima i druga pitanja uređuju se općim aktom Općine u skladu sa zakonom i ovim Statutom.”.*

Članak 8.

U članku 27. iza stavka 3 dodaje se stavak 4. koji glasi :

*„Predstavke i pritužbe iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine*.

Članak 9.

U članku 36. dodaju se stavci 3. i 4. koji glase:

„*Naknada iz prethodnog stavka može se odrediti i radnim tijelima općinskog vijeća, a određuje se u neto iznosu po članu općinskog vijeća tako da ukupna godišnja neto naknada po članu ne smije iznositi više od 6.000,00 kn.*

*Naknada za predsjednika općinskog vijeća može se odrediti u novčanom iznosu uvećanom za najviše 50 % , a za potpredsjednika u iznosu uvećanom za 30 % naknade iz prethodnog stavka.“*

a stavak 3. postaje stavak 5.

Članak 10.

U članku 40.dodaje se iza stavka . novi stavak 2. koji glasi :

*„U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovine veće vrijednosti, za vrijeme trajanja posebnih okolnosti sjednice općinskih vijeća iznimno se mogu održavati elektroničkim putem.“*

a stavak 2. postaje stavak 3.

Članak 11.

Članak 50. mijenja se i glasi:

*„Općinski načelnik nema zamjenika..*

*Ako prije isteka mandata prestane mandat općinskom načelniku, raspisati će se prijevremeni izbori za općinskog načelnika . Do provedbe prijevremenih izbora dužnost općinskog načelnika obnašat će Povjerenik Vlade Republike Hrvatske.*

*Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.*

 *Zamjenik općinskog načelnika iz prethodnog stavka privremeni je zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost*

*Smatra se da je općinski načelnik duže odsutan ili spriječen obavljati svoju dužnost ako duže od 30 dana nije prisutan u prostorijama Općine, a pritom dužnosnicima i zaposlenicima Općine nije neposredno dostupan na drugom mjestu radi dogovora o obavljanju poslova, donošenja odluka, potpisivanja akata i sl.*

*Odluku o imenovanju privremenog zamjenika iz reda članova Općinskog vijeća, općinski načelnik može promijeniti tijekom mandata.*

*Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.*

*Privremeni zamjenik za vrijeme zamjenjivanja općinskog načelnika ostvaruje prava općinskog načelnika.*

*Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti.*

*O okolnostima iz stavaka 3. ovoga članka općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po nastanku tih okolnosti.*

*O okolnostima iz stavka 2. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.“.*

Članak 12.

U članku 52. briše se stavak 3.

Članak 13.

U članku 71. dodaju se stavci 3.i 4. koji glase :

*„Ako do isteka roka privremenog financiranja nije donesen proračun te je općinski načelnik onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika načelnika.*

*Kad je Općini konstituirano novoizabrano Općinsko vijeće nakon provedenih prijevremenih izbora, do donošenja proračuna financiranje Općine obavlja se izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.“*

Članak 14

U članku 20. stavci 1, 2 i 4, članku 51., članku 53.stavci 1. i 2. brišu se riječi „i njegov zamjenik“ odnosno „ i njegovom zamjeniku“.

Članak 15.

.

Ostali članci Statuta Općine Vinica ostaju nepromijenjeni .

Članak 16.

Ova Odluka o izmjenama i dopunama Statuta Općine Vinica stupa na snagu osmog dana od dana objave u „Službenom vjesniku Varaždinske županije“.

 Predsjednik Općinskog vijeća Marijan Mihalić

OBRAZLOŽENJE :

Temeljem članka 32. Zakon o izmjenama i dopunama Zakona o lokalnoj i područnoj (regionalnoj) samoupravi“ (Narodne novine“ broj 144/20.) koji je stupio na snagu, 24.12. 2020. godine, jedinice lokalne samouprave dužne su uskladiti svoje statute u roku od 60 dana. Izmjene se odnose na postupak sudjelovanja građana u odlučivanju o lokalnim poslovima putem referenduma i zborova građana, zatim na određivanje maksimalne visine godišnje naknade članovima predstavničkog tijela, kao i na funkciju zamjenika općinskog načelnika. Naime, u jedinicama lokalne samouprave do 10.000 stanovnika na lokalnim se izborima bira samo načelnik , a člankom 43.a Zakona pobliže je određen institut tzv. privremenog zamjenika načelnika. Broj vijećnika u Općinskom vijeću temeljem Zakona i dalje ostaje 13, odnosno nepromijenjen.